32006R0711
L 124/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 711/2006 НА СЪВЕТА
от 20 март 2006 година
относно прилагането на Споразумението под формата на размяна на писма между Европейската общност и Съединените американски щати, в съответствие с член XXIV:6 и член XXVIII от Общото споразумение за митата и търговията (ГАТТ) 1994 година относно модификацията на концесиите в таблиците на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република в хода на тяхното присъединяване към Европейския съюз, за изменение и допълнение на приложение I към Регламент (ЕИО) № 2658/87 относно тарифата и статистическата номенклатура и за Общата митническа тарифа
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейския съюз, и по-специално член 133 от него,
като взе предвид предложението на Комисията,
като има предвид, че:
(1)
Регламент (ЕИО) № 2658/87 (1) въведе номенклатура на стоките, наричана по-нататък „Комбинирана номенклатура“ и определи конвенционалните митнически ставки на Общата митническа тарифа.
(2)
С Решение 2006/333/ЕО от 20 март 2006 г. за сключване на Споразумение под формата на размяна на писма между Европейската общност и Съединените американски щати, в съответствие с член XXIV:6 и член XXVIII от Общото споразумение за митата и търговията (ГАТТ) 1994 г., свързано с модификацията на концесиите в таблиците на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република в хода на тяхното присъединяване към Европейския съюз (2), Съветът одобри споменатото споразумение от името на Общността, с оглед приключването на преговорите, започнати в съответствие с член XXIV:6 от ГАТТ 1994 г.
(3)
Регламент (ЕИО) № 2658/87 следва да бъде съответно изменен и допълнен,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕИО) № 2658/87 се изменя, както следва:
a)
в част втора, Таблица на митата, ставките на митническите задължения се изменят, както е посочено в буква а) от приложението към настоящия регламент;
б)
приложение 7 към раздел III от част трета, Тарифни квоти на СТО, които се откриват от компетентните власти на Общността, се изменя с митата и допълва с обемите, в съответствие с условията на буква б) от приложението към настоящия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Член 1, буква б) се прилага шест седмици след датата на публикуването на настоящия регламент.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 март 2006 година.